ນັກບິນໄວລຸ້ນ ອາເມຣິກັນ ທີ່ພະຍາຍາມ ຈະບິນ ອ້ອມໂລກ ເສຍຊີວິດ ຍ້ອນເຮືອບິນຕົກ (ວີດີໂອ) 
ທ້າວ Haris Suleman ພະຍາຍາມ​ເປັນ​ນັກ​ບິນ ​ທີ່​ໜຸ່ມທີ່​ສຸດ ​​ທີ່ຈະບິນ​ອ້ອມ​ໂລກ ​ ໄດ້​ເສຍ​ຊີວິດ ​ເວລາ​ເຮືອບິນ​ຂອງ​ລາວ ເກີດ​ອຸ​ບັດ​ເຫດຕົກ ຫລັງຈາກຂຶ້ນຈາກເດີ່ນ.
ເດັກໄວລຸ່ນອະເມຣິກັນຄົນນຶ່ງ ພະຍາຍາມເປັນນັກບິນທີ່ໜຸ່ມທີ່ ສຸດທີ່ບໍ່ເຄີຍມີມາກ່ອນ ທີ່ຈະບິນອ້ອມໂລກ ໄດ້ເສຍຊີວິດເວລາ ເຮືອບິນຂອງລາວເກີດອຸບັດເຫດ ຕົກລົງໃສ່ມະຫາສະມຸດປາຊີຟິກ ພວກສະມາຊິກຄອບຄົວກ່າວວ່າ ທ້າວ Haris Suleman ໄວ 17 ປີ ໄດ້ເປັນຄົນຂັບເຮືອບິນໝາກປິ່ນດຽວ Hawker Beechcraftກັບພໍ່ຂອງລາວ ທ່ານ Berber Suleman ທີ່ຂີ່ເຮືອບິນໄປນຳລູກຊາຍນັ້ນ ເຮືອບິນຂອງເຂົາເຈົ້າຫາກໍບິນອອກຈາກເມືອງ Pago Pago ໃນເກາະ Samoa ຂອງອາເມຣິກາ ໃນຄືນວັນອັງຄານມື້ກ່ອນ ນີ້ ເວລາມັນເກີດອຸບັດເຫດຕົກນັ້ນ ສອງພໍ່ລູກນີ້ກຳລັງບິນກັບຄືນໄປຍັງລັດ Indiana ບ່ອນທີ່ພວກເຂົາເຈົ້າ ໄດ້ອອກຈາກ ບ້ານ ໄປໃນວັນທີ 19 ມິຖຸນາຜ່ານມາ ພວກເຂົາເຈົ້າໄດ້ຢຸດແວ່ຫລາຍບ່ອນໃນທະວີບ ຢູໂຣບ ອະຟຣິກາ ເອເຊຍ ແລະມະຫາສະມຸດປາຊີຟິກຕອນໃຕ້ ໜ່ວຍຍາມຝັ່ງສະຫະລັດ ກ່າວວ່າ ຕົນໄດ້ພົບເຫັນສົບຂອງທ້າວ Haris Suleman ແລ້ວ ແລະເວລານີ້ ພວກເຈົ້າໜ້າທີ່ຍັງສືບຕໍ່ຊອກຫາສົບຂອງພໍ່ລາວຢູ່ ສອງພໍ່ລູກນີ້ ໄດ້ໃຊ້ການເດີນທາງດັ່ງກ່າວ ເພື່ອຫາເງິນມາໃຫ້ມູນນິທິ Citizens ຊຶ່ງເປັນມູນນິທິ ທີ່ບໍ່ຫາຜົນກຳໄລ ເພື່ອສ້າງໂຮງຮຽນຫລາຍໆແຫ່ງ ໃນປາກິສຖານ